
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 






Р Е Ш Е Н И Е  
№  РС-308-21-051

Днес, 09.06.2021 година, в град София, Комисията за противодействие на корупцията и за отнемане на незаконно придобитото имущество, в състав:


Председател: Сотир Цацаров
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:

Производството е по реда на чл.71, ал.1, предл. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-060/14.04.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-308/02.04.2021 г.  
Сигналът е против Ангел  Ангелов, общински съветник в Общински съвет С.
В сигнала се твърди, че Ангел Ангелов, въпреки, че заема длъжността заместник-председател на Общински съвет С. е назначил съпругата си К. А. за кметски наместник на с. Поляна, община С.
Към сигнала не са приложени доказателства. 
С оглед твърденията в сигнала, Комисията с писмо вх. № ЦУ01/9794/05.05.2021 г. на КПКОНПИ от кмета на Община С. е събрала доказателства, относно служебното качество на К. А. С писмо вх. № ЦУ01/8917/10.05.2021 г. на КПКОНПИ, председателят на Комисия по чл. 48, ал. 1 от ЗМСМА и във връзка с чл. 72, ал. 2, т.3 от ЗПКОНПИ е изпратил доказателства относно служебното качество на Ангел Ангелов. Служебно е направена справка в НБД „Население“ и справка от електронната страница на Община С. и Общински съвет С.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице, с посочени три имена, адрес и е подписан.
Ангел  Ангелов заема длъжността общински съветник в Общински съвет С. от 07.11.2019 г., видно от клетвен лист.
Видно от Решение № 78 по Протокол №13 от заседание на Общински съвет С., проведено на 21.11.2019 г., Ангел Ангелов е избран за заместник-председател на Общински съвет С.
С Трудов договор № 56/19.11.2019 г., С. А., в качеството си на кмет на Община С. е назначил К. А. на длъжност „кметски наместник“ с. П., Община С. 
От справка в НБД „Население“ се установи, че Ангел  Ангелов и К. А. са съпрузи, съгласно Акт за брак ….. от 27.08.1995 г.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Ангел  Ангелов в качеството си на общински съветник при Общински съвет С. е лице, заемащо висша публична длъжност по смисъла на чл. 6, ал. 1, т. 32 от ЗПК.
Ангел  Ангелов и К. А като съпрузи, са свързани лица по смисъла на §1, т. 15, б. „а“ от ДР на ЗПКОНПИ.
Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо публична длъжност, упражнява правомощия или изпълнява задължения по служба в частен интерес на свързаното с него лице.
Съгласно чл. 44, ал. 1, т. 3 от ЗМСМА, кметът на общината назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация. Видно от цитираната разпоредба, Ангел Ангелов, в качеството си на общински съветник при Общински съвет С., няма правомощия по отношение на назначаването и освобождаването на кметски наместници. Освен това, видно от представения с писмо вх. № ЦУ01/9794/05.05.2021 г. на КПКОНПИ Трудов договор №  56/19.11.2019 г., К. А. е назначена на длъжност „кметски наместник“ с. П. от С. А., в качеството му на кмет на Община С.
От изложеното следва, че е налице само една от предпоставките за „конфликт на интереси“ по отношение на Ангел Ангелов, общински съветник при Общински съвет С. – лице, заемащо висша публична длъжност. Не са налице обаче другите две предпоставки –упражнени правомощия по служба и наличието на частен интерес.
Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ от ЗПКОНПИ 

		РЕШИ:

НЕ УСТАНОВЯВА конфликт на интереси по отношение на Ангел  Ангелов с ЕГН **********, общински съветник при Общински съвет С. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключването на Трудов договор № 56/19.11.2019 г., поради липса на упражнени правомощия по служба.

Препис от решението да се изпрати на Окръжна прокуратура С., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Ангел  Ангелов, общински съветник при Общински съвет С., на основание чл. 75, т. 1 от ЗПКОНПИ.



	
КОМИСИЯ:

	ПРЕДСЕДАТЕЛ:……………П……………..…../СОТИР ЦАЦАРОВ/

ЧЛЕН:…………………………П……………...../АНТОАНЕТА ЦОНКОВА/

ЧЛЕН:…………………...……П……....……..…/ПЛАМЕН ЙОЦОВ/

ЧЛЕН:…………………...……П……....………/СИЛВИЯ КЪДРЕВА/

